**KRST PRI SAVICI** (POVZETEK)

**POSVETILO:** Sonet je slovo od mrtvega prijatelja Matija Čopa.

Ima tipično obliko soneta: štiri kitice (dve kvartini z oklepajočo rimo ter dve tercini z verižno rimo), v vseh vrsticah pa je verz jambski (laški/italijanski) enajsterec.

Prešeren pove, da ga je Čopova smrt močno prizadela. Tu izrazi svojo dolgotrajno notranjo bolečino.

**UVOD:** Opisane so zadnje bitke slovenskih poganov, ki pod vodstvom junaka Črtomira branijo vero in bogove svojih očetov v neenakem boju z devetkrat močnejšo krščansko vojsko, ki ji poveljuje Kajtimarov sin Valjhun. Črtomir se z ostanki svoje vojske umakne in skrije v Ajdovski gradec pri Bohinju. Tam se še šest mesecev uspešno upira močnejšemu nasprotniku, ko jih naposled lakota prisili v poskus preboja. Ta preboj hočejo izvesti neke viharne noči, ko naj bi se sovražnik zaradi slabega vremena zadrževal v šotorih. Na nesrečo pa je tudi Valjhun to isto noč načrtoval dokončno zavzetje trdnjave. Nastal je strašen boj, v katerem so bili pobiti vsi pogani, le Črtomir se je rešil nepoškodovan.

**KRST**: V tem delu pesnitve je opisana podoba Črtomirjevega duševnega stanja in njegova spreobrnitev v krščansko vero. Črtomir po bitki odide do Bohinjskega jezera, kjer razmišlja o samomoru. To dejanje mu preprečuje le neizmerna želja, da bi še enkrat videl Bogomilo. Bogomila je bila lepo mlado dekle, ki je skrbela za svetišče boginje Žive na blejskem otoku. Ko sta se s Črtomirom prvič srečala, se je med njima vnela ljubezen. Vendar je vdor Valjhunove vojske prekinil njuno srečo, saj je moral Črtomir v vojno. Sedaj, ko so bili boji končani in branitelji stare vere pobiti, Črtomir premišljuje, kako je vojne vihre preživela Bogomila. Iz sanjarjenja ga predrami stari ribič, ki Črtomira odpelje na skrivno mesto pri slapu Savica, potem pa se odpravi poizvedovat, kaj je z Bogomilo. Naslednje jutro ribič k Črtomiru pripelje Bogomilo in krščanskega duhovnika. Bogomila razkrije Črtomiru ves strah in muke, ki jih je doživljala v času vojne, ko je trepetala za njegovo življenje. V takšnem stanju jo je duhovnik, ki je danes z njo, seznanil s krščansko vero in Bogom. Novemu Bogu je obljubila večno zvestobo, če ohrani Črtomira živega. Črtomir jo razume in se hoče z njo poročiti. Vendar mu Bogomila in duhovnik pojasnita, da bo to mogoče šele v posmrtnem življenju, saj mora Bogomila spoštovati svojo zaobljubo Bogu. Naposled prepričata tudi Črtomira, da je le krščanska vera prava vera, zato se spreobrne tudi mladi poganski vojskovodja in se da krstiti pri slapu Savica. Po tem odide v Oglej, kjer se bo poučil o skrivnostih nove vere, da jih bo kot duhovnik oznanjal Slovencem. Bogomila pa se vrne domov k očetu.

**Prepis v zvezek**

**F. PREŠEREN: KRST PRI SAVICI, UVOD**

Krst pri Savici je prvi slovenski ep in hkrati Prešernova najdaljša pesnitev, ki jo je posvetil umrlemu prijatelju Matiju Čopu. Gre za zgodovinski ep (daljša pripovedna pesem, ki pripoveduje o zgodovinskih dogodkih), v katerem se prepletajo lirske in epske značilnosti.

Krst pri Savici (517 verzov) je sestavljen iz treh delov:

– posvetilo M. Čopu (sonet)

– Uvod (25 tercin in 1 kvartina)

– Krst (53 oktav).

**Tematika:** pokristjanjevanje, ljubezen do svojega naroda

**Sporočilo:** Bolje biti mrtev in svoboden kot pa živ in suženj.